Document ID: 32002D0828

Απόφαση του Συμβουλίου
της 8ης Οκτωβρίου 2002
με την οποία εξουσιοδοτείται η Σουηδία να εφαρμόζει διαφοροποιημένο συντελεστή ενεργειακού φόρου στο αλκυλικό πετρέλαιο για τους δίχρονους κινητήρες σύμφωνα με το άρθρο 8 παράγραφος 4 της οδηγίας 92/81/ΕΟΚ
(2002/828/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/81/EΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή(1), και ιδίως το άρθρο 8 παράγραφος 4,
την πρόταση της Επιτροπής,
Εκτιμώντας τα ακόλουθα:
(1) Η Σουηδία έχει ζητήσει να εξουσιοδοτηθεί να εφαρμόσει διαφοροποιημένο συντελεστή ενεργειακού φόρου στο αλκυλικό πετρέλαιο για τους δίχρονους κινητήρες. Στη Σουηδία, ο συνολικός ειδικός φόρος κατανάλωσης για τα πετρελαιοειδή αποτελείται από δύο στοιχεία, τον ενεργειακό φόρο και τον φόρο CO2.
(2) Τα άλλα κράτη μέλη ενημερώθηκαν σχετικά με την αίτηση αυτή.
(3) Η παρέκκλιση που ζητούν οι σουηδικές αρχές είναι σύμφωνη με τη φορολογική πολιτική της Κοινότητας η οποία, μεταξύ άλλων, πρέπει να ενισχύει τις πολιτικές της ΕΕ στους τομείς της καινοτομίας, της υγείας και της προστασίας του καταναλωτή, της βιώσιμης ανάπτυξης, της προστασίας του περιβάλλοντος και της ενέργειας.
(4) Ο συντελεστής του ενεργειακού φόρου για το αλκυλικό πετρέλαιο για τους δίχρονους κινητήρες θα καθοριστεί σε επίπεδο χαμηλότερο κατά 1,50 σουηδικές κορόνες ανά λίτρο από τον συντελεστή που ισχύει για τη συμβατική βενζίνη της περιβαλλοντικής κατηγορίας 1. Έτσι, ο φόρος αυτός διαμορφώνεται σε 1,66 σουηδικές κορόνες [18 λεπτά του ευρώ(2)] ανά λίτρο αλκυλικού πετρελαίου για τους δίχρονους κινητήρες. Κατά συνέπεια, ο συνολικός ειδικός φόρος κατανάλωσης (περιλαμβανομένου και του φόρου CO2) διαμορφώνεται σε 3,12 σουηδικές κορόνες (33,9 λεπτά του ευρώ) ανά λίτρο.
(5) Ο συνολικός πραγματικός συντελεστής του ειδικού φόρου κατανάλωσης είναι υψηλότερος από τον ελάχιστο συντελεστή που εφαρμόζεται στην Κοινότητα, σύμφωνα με την οδηγία 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης που επιβάλλονται στα πετρελαιοειδή(3).
(6) Η αιτούμενη μείωση του ενεργειακού φόρου αφορά το αλκυλικό πετρέλαιο για τους δίχρονους κινητήρες (Motorbränslen - Specialbensin for motordrivna arbetsredskap, Tvåtaktsbränsle) το οποίο πληροί τα κριτήρια του σουηδικού προτύπου (SS) 15 54 61 (δεύτερη έκδοση)(4) καθώς και τις απαιτήσεις που ορίζονται στην οδηγία 98/70/ΕΚ(5).
(7) Ο διαφοροποιημένος συντελεστής θα εφαρμόζεται στο αλκυλικό πετρέλαιο για τους δίχρονους κινητήρες στο σημείο παραγωγής ή εισαγωγής.
(8) Το κόστος παραγωγής του αλκυλικού πετρελαίου για τους δίχρονους κινητήρες είναι υψηλότερο από το αντίστοιχο κόστος της συμβατικής βενζίνης, και κατά συνέπεια η τιμή λιανικής πώλησης θα είναι μη ανταγωνιστική εάν δεν εφαρμοστεί μείωση του ενεργειακού φόρου. Η μείωση του φόρου αυτού έχει ως στόχο να αντισταθμίσει το επιπλέον κόστος παραγωγής. Έτσι, το αλκυλικό πετρέλαιο για τους δίχρονους κινητήρες θα μπορεί να διατίθεται στα πρατήρια καυσίμων σε τιμή συγκρίσιμη με της συμβατικής βενζίνης.
(9) Η κυβέρνηση της Σουηδίας προτίθεται να επιθεωρεί τακτικά το κόστος παραγωγής του αλκυλικού πετρελαίου για τους δίχρονους κινητήρες και με τον τρόπο αυτό να ελέγχει ότι δεν σημειώνεται υπεραντιστάθμιση της διαφοράς του κόστους παραγωγής.
(10) Η χορηγηθείσα εξουσιοδότηση θα πρέπει να εφαρμοσθεί για διάστημα έξι ετών.
(11) Η Επιτροπή επανεξετάζει ανά τακτά διαστήματα αυτές τις μειώσεις και εξαιρέσεις προκειμένου να ελέγχει κατά πόσο στρεβλώνουν τον ανταγωνισμό ή παρεμποδίζουν τη λειτουργία της εσωτερικής αγοράς και κατά πόσο συμβιβάζονται με τις κοινοτικές πολιτικές για την προστασία του περιβάλλοντος, την προστασία της υγείας, την ενέργεια και τις μεταφορές,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Σουηδία εξουσιοδοτείται να εφαρμόσει διαφοροποιημένο συντελεστή ενεργειακού φόρου στο αλκυλικό πετρέλαιο για τους δίχρονους κινητήρες.
2. Ο συντελεστής του συνολικού ειδικού φόρου κατανάλωσης που εφαρμόζεται στο προϊόν που αναφέρεται στην παράγραφο 1 πρέπει να είναι σύμφωνος με τις διατάξεις της οδηγίας 92/82/ΕΟΚ, και ειδικότερα με τους ελάχιστους συντελεστές που καθορίζονται στο άρθρο 4 της εν λόγω οδηγίας.
Άρθρο 2
Βάσει τακτικής εξέτασης που θα πραγματοποιούν οι σουηδικές αρχές, η μείωση του ενεργειακού φόρου πρέπει να προσαρμοστεί ώστε να αποφευχθεί η υπεραντιστάθμιση του επιπλέον κόστους παραγωγής του αλκυλικού πετρελαίου.
Άρθρο 3
Η παρούσα απόφαση λήγει στις 30 Ιουνίου 2008.
Άρθρο 4
Η παρούσα απόφαση απευθύνεται στο Βασίλειο της Σουηδίας.
Λουξεμβούργο, 8 Οκτωβρίου 2002.

Labels: 2
1
14
20
18
15